മുളയുടെ കൂട്ടുകാരി, നാടിന്റെ മുത്ത് നൈന ഫെബിന്റെ അപൂര്വജീവിതം മുളയുടെ തോഴിയെന്ന് അറിയപ്പെടുന്ന പെണ്കുട്ടിക്ക് കേരള സര്ക്കാര് ഈയിടെ വനമിത്ര പുരസ്കാരം സമര്പ്പിച്ചപ്പോള് ആരും അത്ഭുതപ്പെട്ടില്ല. ജൈവവൈവിദ്ധ്യ പരിപാലന രംഗത്ത് ഏറെ കാലമായി മികവ് പുലര്ത്തിയവര് നേടുന്ന ആ അംഗീകാരത്തിന് പത്താം ക്ലാസില് പഠിക്കുന്ന നൈന ഫെബിന് തിരഞ്ഞെടുക്കപ്പെട്ട വിവരം, ഈ മിടുക്കിയെ കുറിച്ചറിയുന്നവര് കേട്ടത് ഹൃദയം കൊണ്ടായിരുന്നു എന്നതാണ് വാസ്തവം! വനസംരക്ഷണം, സമുദ്രസംരക്ഷണം, തീരദേശപരിപാലനം തുടങ്ങിയ മേഖലകളില് പ്രവര്ത്തിക്കുന്നവരെ പ്രോത്സാഹിപ്പിക്കുകയെന്ന ഉദ്ദേശ്യത്തോടെ സര്ക്കാര് ഏര്പ്പെടുത്തിയ അവാര്ഡ്, കണ്ടല്വന സംരക്ഷകന് കല്ലേന് പൊക്കുടനും പരിസ്ഥിതി ആചാര്യന് പ്രൊഫ. ജോണ്. സി. ജേക്കബും നേടിയത് എഴുപത് താണ്ടിയതിന് ശേഷമായിരുന്നു. പതിനാറ് വയസില് നൈന, വനമിത്രയുടെ ഏറ്റവും ഇളയ ജേതാവ്! കോഴിക്കോട് സര്വകലാശാല നൈനയെ കഥാപാത്രമാക്കി ചലച്ചിത്രം നിര്മ്മിച്ചത് അതിനാല് സ്വാഭാവികം. നൈന സംസാരിക്കുന്നു. മൂന്നാം ക്ലാസ് മുതല് മുളകള് കൂടെ കുട്ടിക്കാലം മുതല് കാടുകള് എനിക്ക് പ്രിയമാണ്. എന്റെ നിര്ബന്ധത്തിനു വഴങ്ങി, കുടുംബ വിനോദയാത്രകള് പതിവായി വനപ്രദേശങ്ങളിലേക്കായിരുന്നു. അനുഭവിച്ചുതന്നെ അറിയേണ്ടതാണ് കാടുകളുടെ കാന്തി. മൂന്നാം ക്ലാസില് പഠിക്കുമ്ബോഴാണ് മുളകളെ ശ്രദ്ധിക്കാന് തുടങ്ങിയത്. തൊടികളുടെ അതിരുകളില് സമൃദ്ധമായി വളര്ന്നു നില്ക്കുന്ന മുളങ്കൂട്ടങ്ങളെ എനിക്ക് ഇഷ്ടപ്പെട്ടു. പുരയിടം ശ്വാസോച്ഛ്വാസം ചെയ്യുന്നത് ഈ മുളംക്കൂട്ടങ്ങള് വഴിയാണെന്നും മറ്റുമുള്ള ഉമ്മച്ചിയുടെ അറിവുകളെ ഞാന് കാതുകൂര്പ്പിച്ച് കേട്ടു. തുടര്ന്ന്, കാടുകളിലേക്കുള്ള യാത്രകളില് പോലും എന്റെ കണ്ണുകള് തേടിയിരുന്നത് മുളങ്കൂട്ടങ്ങളായിരുന്നു.കൂട്ടമായാണ് വളരുകയെന്ന മുളകളുടെ ജൈവസ്വഭാവമാണ് എന്നെ ഏറ്റവും കൂടുതല് ആകര്ഷിച്ചത്. ചോരയില് ഛിദ്രവാസനയുള്ള മനുഷ്യര്ക്ക് മാതൃകയാണ് മുളകളുടെ പരസ്പരാശ്രിതമായ ഈ സഹവാസ രീതി. യഥാര്ത്ഥത്തില്, ഐകമത്യം മഹാബലം എന്ന സംജ്ഞയുടെ സസ്യവൈജ്ഞാനിക ആവിഷ്കാര രൂപമാണ് മുളങ്കൂട്ടങ്ങള്. മുളയുടെ ആവാസ സേവനങ്ങള് ആവാസവ്യവസ്ഥയില് മുള വഹിക്കുന്ന പങ്കും അസാധാരണമാണ്. മണ്ണൊലിപ്പ് തടയുന്നതിനും മണ്ണു സംരക്ഷണത്തിനും മണ്ണിന്റെ ഗുണം പുനഃസ്ഥാപിക്കുന്നതിനും മുളയ്ക്കുള്ളത്ര കഴിവ് മറ്റൊരു സസ്യത്തിനുമില്ല. മുളയുടെ മൂലകാണ്ഡവും അതിവ്യാപകമായി വളര്ന്നെത്തുന്ന വേര് ശൃംഖലയും മലഞ്ചെരിവുകളിലും കുത്തനെ കിടക്കുന്ന ഭൂപ്രദേശങ്ങളിലും നദികളുടെയും മറ്റു ജലാശയങ്ങളുടെയും തീരങ്ങളിലും, ഭൂവിന്റെ ഉപരിതലത്തെ പരസ്പരബന്ധിതമായി നിലനിര്ത്തുന്നു. മുളകള് വളര്ത്തി, സ്ലോപ്പ് സ്റ്റെബിലൈസേഷന് നടത്തുന്നത് ലോകത്ത് ഏറെ പ്രചാരമുള്ളൊരു മണ്ണ് പരിപാലന സമ്ബ്രദായമാണ്. മുളയുടെ പാരിസ്ഥിതിക പ്രസക്തിയും പുട്ടുകുറ്റി മുതല് കല്യാണപ്പന്തല് വരെ പരന്നു കിടക്കുന്ന ഉപയോഗ യോഗ്യതയും ഒരൊറ്റ ദൃശ്യത്തിലെ ചേര്ച്ചയുള്ള നിറങ്ങളായി തിരിച്ചറിയാന് തുടങ്ങിയപ്പോള് അതിനോടുള്ള എന്റെ ഇഷ്ടം ഉച്ചസ്ഥായിലായി. മുള ഗണങ്ങളെക്കുറിച്ച് ശാസ്ത്രീയമായി മനസിലാക്കിയത്, നാട്ടറിവുകള് ധാരാളമുള്ള ജയമാമയുടെ വിവരണങ്ങളില് നിന്നാണ്. ആനമുളയും കല്ലന്മുളയും കനം കൂടിയവയാണ്. ബിലാത്തി, മിലാക്കന് മുതലായവ പൊള്ളയായ ഇനങ്ങള്. തോട്ടിമുള മുതല്, മോഹന നാദങ്ങള് പൊഴിക്കുന്ന ഓടക്കുഴല് നിര്മ്മിക്കാന് ഉപയോഗിക്കുന്ന മലയോട വരെയുള്ള തരംതിരിവുകളെ ജയമാമ എനിയ്ക്ക് പരിചയപ്പെടുത്തി. അദ്ദേഹത്തിന്റെ പിന്തുണ ഇല്ലായിരുന്നെങ്കില് മുളയും നാടന് കലകളും എനിക്കിത്ര വഴങ്ങുമായിരുന്നില്ല. മുളകളെ വീണ്ടെടുക്കാന് ആദ്യത്തെ മുളംതൈ വീട്ടുവളപ്പില് ഞാന് നട്ടു. ഉമ്മച്ചി തന്ന കാശുകൊണ്ട് പ്ളാന്റ് നഴ്സറിയില് നിന്നാണ് മുളംതൈ വാങ്ങിയത്. പിന്നെയങ്ങോട്ട് കിട്ടിയ കാശിനൊക്കെ മുളംതൈകള് വാങ്ങി, ലഭ്യമായ ഇടങ്ങളില്നടാന് തുടങ്ങി. എന്റെ ജന്മദിനം ജൂലൈ 28 നാണ്. 2017 ലെ പിറന്നാള് മുതല്, 2018 ലേതു വരെയുള്ള ഒരു വര്ഷത്തിനുള്ളില് 1001 മുളംതൈകള് കേരളത്തിന്റെ വിവിധ സ്ഥലങ്ങളിലായി നട്ടുപിടിപ്പിച്ചു. വലിയൊരു നിയോഗമായാണ് ഇതിനെ ഞങ്ങള് കാണുന്നത്. പീച്ചിയിലെ കേരള ഫോറസ്റ്റ് റിസര്ച്ച് ഇന്സ്റ്റിറ്റ്യൂട്ടില് നിന്ന് ഡെന്ഡ്രോകെലമസ് ആസ്പര്, സിക്കിമെന്സിസ്, ബല്കോവ, ബിലാത്തി, ഓട, ഈറ്റ മുതലായവയും കേരള വനം വകുപ്പില് നിന്ന് ഇല്ലിമുളയും സ്വകാര്യ നഴ്സസറികളില് നിന്ന് ആനമുളയും ലാത്തിമുളയും ബുദ്ധമുളയും മഞ്ഞമുളയും പച്ചമുളയും മുള്ളുകളിലില്ലാത്ത നാടുകാണി കല്ലനും ആവശ്യമുള്ളത്രയും ലഭിച്ചതിനു ശേഷമാണ് ഉദ്യമം ആരംഭിച്ചത്. പ്രതികൂല സാഹചര്യങ്ങളെ അതിജീവിച്ച് വളര്ന്നുയരാനും ദ്രുതഗതിയില് പുതിയ ആണ്ടകള്ക്ക് ജന്മം നല്കി കൂട്ടംകൂടി ശക്തിയാര്ജ്ജിക്കാനും മുളയ്ക്കുള്ള കഴിവ് മറ്റൊരു സസ്യജാലത്തിനുമില്ല. സ്വയരക്ഷയ്ക്ക് മുള്ളുകള് രൂപപ്പെടുന്നതിനുമുന്നെ, തൈകളെ ഞങ്ങള് ട്രീ ഗാര്ഡുകള് സ്ഥാപിച്ച് സംരക്ഷിക്കുന്നു. മേല്നോട്ടം സ്ഥിരമായി നടത്തിവരുന്നു. ഓരോ വീട്ടു വളപ്പിലും പോയി ഒരു മുളംതൈ നട്ട്, അതിന്റെ സംരക്ഷണം ആ വീട്ടുകാരെ ഏല്പ്പിക്കുന്നു. മുളയോടത്ര ഇഷ്ടമില്ലാത്തവരെയും കണ്ടുമുട്ടിയിട്ടുണ്ടെങ്കിലും, രാമനാട്ടുകര മുതല് മൂന്നാര് വരെ ഇതിനകം മുളപ്പച്ച എത്തിക്കഴിഞ്ഞു! മുള സൗഹൃദ ഗ്രാമം BFV21 എന്ന ഭാവനയാക്കി, മുളപ്പച്ചയെ വിപുലീകരിക്കുന്നതിന്റെ തത്രപ്പാടിലാണ് ഞങ്ങളിപ്പോള്. മുളയിടം, ദ ബാംബൂ കോര്ണര് ഇക്കഴിഞ്ഞ പരിസ്ഥിതി ദിനത്തില് ബാംബൂ കോര്ണര് പദ്ധതി പ്രവര്ത്തനം ആരംഭിച്ചു. വിദ്യാലയങ്ങളുടെയും വായനശാലകളുടെയും പറമ്ബുകളില് ഒരു സെന്റ് നിലത്ത്, 10 വര്ഗത്തില്പ്പെട്ട പത്ത് മുളംതൈകള് നട്ട് ഒരു മുളയിടം സൃഷ്ടിച്ചെടുക്കുന്ന ആസൂത്രണമാണിത്. ഓരോ സ്പീഷീസ് മുളയിലും അതിന്റെ സകല വിവരങ്ങളുമടങ്ങുന്ന ക്യു ആര് കോഡും ഘടിപ്പിക്കും. ഡിജിറ്റല് പഠനങ്ങള് വ്യാപകമാകുന്ന ഇക്കാലത്ത്, യുവ തലമുറയ്ക്ക് ക്യു ആര് കോഡ് സ്കാന് ചെയ്ത് ഒരു തത്സമയ മുള പഠനത്തിന് ഇത് സൗകര്യമൊരുക്കുന്നു. കൊവിഡ് പ്രതിബന്ധങ്ങള് അലട്ടിയിട്ടു പോലും, 15 മുളയിടങ്ങള് ഇതിനകം നിര്മ്മിച്ചു. പഠിപ്പും, മുളയും, കലയും ഒരുമിച്ച് മുളയോടൊത്തുള്ള യാത്ര തുടങ്ങിതില് പിന്നെ, സ്കൂളില് സ്ഥിരമായി പോകാന് എനിക്ക് കഴിഞ്ഞിട്ടില്ല. നാട൯ പാട്ടുകളും നാടോടി നൃത്തങ്ങളും ചെണ്ടകൊട്ടും കവിതാലാപനവും മോഹിനിയാട്ടവുമെല്ലാം കൂടെയുണ്ടല്ലോ. നാട്ടുതാളങ്ങള് ആലപിക്കുന്ന ഒച്ച എന്ന ഞങ്ങളുടെ മ്യൂസിക്ക് ബാന്ഡിനും സമയം കണ്ടെത്തണം. എന്റെ തിരക്കുകള് മനസ്സിലാക്കിയ കുറെ അദ്ധ്യാപകരുണ്ടായതിനാല് ക്ലാസുകള് മുടങ്ങിയത് പഠിപ്പിനെ ബാധിച്ചില്ല. ഫുള് എപ്ലസില് പത്താം ക്ളാസ് പാസായി. കോഴിക്കോട് സര്വകലാശാലയുടെ എജ്യൂക്കേഷനല് മള്ട്ടിമീഡിയ സെന്റര് എന്റെ പരിസ്ഥിതി പ്രവര്ത്തനങ്ങളെ ആധാരമാക്കി, ബാംബൂ ബല്ലാഡ് എന്നൊരു ചലച്ചിത്രം നിര്മ്മിച്ചു. മുളയുള്പ്പെടെയുള്ള പ്രകൃതി, മനുഷ്യജീവിതത്തെ എത്രത്തോളം സംഗീതാത്മകമാക്കുന്നുവെന്നാണ് ഡോക്യുമെന്ററി ദൃശ്യവത്ക്കരിക്കുന്നത്. സജീദ് നടുതൊടിയാണ് രചനയും സംവിധാനവും. എന്.സി.ഇ.ആര്.ടി നടത്തുന്ന ആള് ഇന്ത്യ ചില്ഡ്രന്സ് ഓഡിയോവീഡിയോ ഫെസ്റ്റില് മികച്ച ഡോക്യുമെന്ററിയ്ക്കുള്ള പുരസ്കാരവും എനിക്ക് ബെസ്റ്റ് വൊയ്സ് ഓവര് നരേറ്റര് അവാര്ഡും നേടിത്തന്നു. പാലക്കാട് ജില്ലയിലെ പട്ടാമ്ബിക്ക് സമീപമുള്ള കൊപ്പം ഗ്രാമമാണ് ജന്മദേശം. സബിതയും, ഹനീഫയും, മാതാപിതാക്കള്. നാസ്, അനുജന്. കൊപ്പം ജി.വി.എച്ച്.എസ് സ്കൂളിലാണ് പഠിക്കുന്നത്. ലേഖകന്റെ ഫോണ്: 9048938222